[Foto’s] 93 katte uit haglike omstandighede geredFoto: DBV Bloemfontein Die Dierebeskermingsvereniging (DBV) in Bloemfontein het ingegryp om 93 katte uit ŉ huis in Wilgehof in die stad te red, na klagtes dat die katte in haglike omstandighede aangehou word. Reinet Meyer, senior inspekteur by die Bloemfontein DBV, het Sondag in ŉ verklaring gesê die DBV-beamptes was geskok om die omstandighede te sien waarin die katte aangehou word. “Oral waar jy trap is net katte. Ons het deur die huis gestap en gesien die katte se sandbokse is oorvol, met die gevolg dat die katte oral in die huis ontlas het,” het sy verduidelik. “In een kamer was ŉ klomp klein katjies en ook daar was oral ontlasting op die matte. Die reuk was onuithoubaar.” Meyer het gesê van die katte het ŉ aansteeklike siekte onder lede gehad, maar is toegelaat om vrylik met die gesonde katte te meng. “Ons het die eienaar gevra vir mediese rekords van die katte, maar sy kon dit glad nie toon nie. Sy het ook erken die katte is nie teen hondsdolheid ingeënt is nie.” Foto: DBV Bloemfontein Meyer het gesê die beamptes het ŉ dooie kat tussen die ander katte in een van die vertrekke gevind. “Die eienaar het nog nie eers geweet een van die katte is dood nie,” het sy gesê. “Sy het ook wilde katte tussen die huiskatte aangehou. Van die katte het duidelik aanpassingsprobleme en is in ŉ hok buite die huis toegesluit. Hierdie hok is ook baie lanklaas skoongemaak.” Sy het die omstandighede waarin die katte geleef het as “vuil, onhigiënies en onaanvaarbaar” beskryf. “Al 93 katte is verwyder en na die Bloemfontein DBV geneem. ŉ Klag van dieremishandeling is ingedien teen die eienaar,” het sy gesê. Meyer het ŉ beroep op die publiek gedoen om nie hawelose diere in te neem in ŉ poging om te hulle te help, maar dan ŉ situasie te skep wat buite beheer raak ten koste van die diere nie. “Doen asseblief jou huiswerk oor ŉ organisasie voordat jy die organisasie steun of ŉ dier soontoe neem. Besoek die organisasie self en maak seker die omstandighede daar is van so aard dat jy ŉ dier in hul sorg kan laat,” het sy gesê. “Daar is baie organisasies wat diere red, maar van die organisasies het doodeenvoudig nie die kennis, infrastruktuur, personeel of finansies om die nodige standaarde te handhaaf nie. Sorg dat die diere veilig en gesond is, mediese rekords het, nie in oorbevolkte en vuil hokke aangehou word of met mekaar baklei nie. Daar is baie faktore wat in ag geneem moet word wanneer mense diere red. Moet nie net enigiemand daarmee vertrou bloot omdat hulle goedgeklee en vriendelik is nie.”